La II Carrera Solidària a favor d'Unicef se celebrarà el pròxim 26 de novembre
07 de novembre 2017

![](/media/gfff10xe/93-img-20171107-wa0000.jpg)

Diumenge que ve 26 de novembre tindrà lloc a les 11 hores al Port de Sagunt la II Carrera Solidària a favor d'Unicef “Pels drets de la Infància”. La carrera eixirà des del Casino de la Gerència i tindrà una versió familiar de 2’5 km i una altra de 5 km.

Estarà organitzada per la regidoria de Joventut, amb la col·laboració dels grups motors del Casal Jove (tant DinaKids com HR Jove), la regidoria d'Esports i els clubs d'atletisme local (Atletisme Sagunt, Club Camp de Morvedre i CAEM).

A més, col·labora l'empresa Cronometra i Carrefour, que ha inclòs en els seus tiquets de compra informació sobre la carrera per a incentivar els veïns i veïnes a participar, així com publicitat del cartell en el seu centre de la localitat i lots de productes per a les bosses dels corredors i aigua per al avituallament. També col·labora l'empresa Panaria amb _dònuts_ per al avituallament de l'arribada.

La carrera familiar començarà a les 12 hores i es tracta d'una carrera no competitiva, per la qual cosa el recorregut pot gaudir-se corrent, caminant, amb carro de bebè, cadira de rodes, patins, mascota, bicicleta, etcètera.

Cal recordar que Sagunt va ser nomenada l'any passat Ciutat Amiga de la Infància per Unicef. D'altra banda, al novembre té lloc el Dia Universal de la Infància. L'Assemblea General de l'ONU va recomanar en 1954 destinar un dia a fomentar la fraternitat entre els xiquets i les xiquetes del món, i promoure el seu benestar amb activitats socials i culturals.

És un dia de celebració pels avanços aconseguits, però sobretot és un dia per a cridar l'atenció sobre la situació dels xiquets més desfavorits, donar a conéixer els drets de la infància i conscienciar les persones sobre la importància de treballar dia a dia pel seu benestar i desenvolupament. Per eixe motiu els diners recaptats en la carrera es donaran als projectes que Unicef té en marxa per ajudar els menors afectats pels terratrèmols de setembre a Mèxic, segons informen des de l’organització.

Les previsions de participació són optimistes, ja que s'espera una gran afluència d'inscripcions, sobretot en la carrera familiar de 2’5 km, ja que l'objectiu és doble: d'una banda, que els xiquets participen i celebren el dia dels seus drets, i d'altra banda, donar els diners a Unicef. A més de la carrera de 2’5 km i la de 5 km, hi haurà activitats per a xiquets tant en el carrer com en el propi recinte del Casino de la Gerència (inflables, tallers, pintacares, circuit de bicis boges) d'11 a 14 hores, així com també un concert de música a les 12.30 hores a càrrec de la Glüps Band.

El regidor delegat de Joventut, Guillermo Sampedro, ha assenyalat que **“confiem que en esta segona edició de la carrera els carrers del Port tornen a omplir-se de xiquets i xiquetes, corrent o participant en les activitats. Tot açò per una bona causa, defensar els drets de la infància i col·laborar amb Unicef en els seus projectes, en este cas, en els que té a Mèxic. També cal destacar la col·laboració dels clubs d'atletisme de la localitat, així com de dues empreses, Panaria i Carrefour, que ja va col·laborar l'any passat i que enguany ha volgut augmentar la seua ajuda en la carrera”**.

Per a més informació i inscripcions:

[https://sportmaniacs.com/es/services/inscription/ii-carrera-por-los-derechos-de-la-infancia-2acute5k-y-5k](https://sportmaniacs.com/es/services/inscription/ii-carrera-por-los-derechos-de-la-infancia-2acute5k-y-5k)  

[](https://sportmaniacs.com/es/services/inscription/ii-carrera-por-los-derechos-de-la-infancia-2acute5k-y-5k)

*   [](http://www.facebook.com/sharer.php?u=https://aytosagunto.es/va/actualitat/la-ii-carrera-solidaria-a-favor-d-unicef-se-celebrara-el-proxim-26-de-novembre/ "Facebook")
*   [](http://twitter.com/share?url=https://aytosagunto.es/va/actualitat/la-ii-carrera-solidaria-a-favor-d-unicef-se-celebrara-el-proxim-26-de-novembre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-ii-carrera-solidaria-a-favor-d-unicef-se-celebrara-el-proxim-26-de-novembre/ "Linked In")
*   [](mailto:?body=https://aytosagunto.es/va/actualitat/la-ii-carrera-solidaria-a-favor-d-unicef-se-celebrara-el-proxim-26-de-novembre/)